Μέσω της ανακοίνωσης, η Ευρωπαϊκή Επιτροπή προτείνει μια σειρά πρωτοβουλιών για την ενίσχυση της παγκόσμιας ανθρωπιστικής δράσης της Ευρωπαϊκής Ένωσης (ΕΕ) προκειμένου να καλυφθούν οι αυξανόμενες ανθρωπιστικές ανάγκες που επιδεινώθηκαν από την πανδημία της νόσου COVID-19. Τα συμπεράσματα αναλύουν τη θέση του Συμβουλίου της Ευρωπαϊκής Ένωσης σχετικά με την ανθρωπιστική δράση της ΕΕ ως απάντηση στην ανακοίνωση. Στόχοι Η ανακοίνωση καθορίζει κάποιους βασικούς στόχους, ώστε να μπορέσει να αντιμετωπίσει αποτελεσματικότερα τις αυξανόμενες ανθρωπιστικές ανάγκες και να στηρίξει τη δημιουργία ευνοϊκότερου πλαισίου για την παροχή ανθρωπιστικής βοήθειας βασισμένης σε αρχές: παροχή βοήθειας σύμφωνα με τις δοκιμασμένες αρχές της ανθρωπιστικής βοήθειας· διασφάλιση ταχείας και αποτελεσματικής παροχής της ανθρωπιστικής βοήθειας της ΕΕ σε όσους την έχουν ανάγκη, με την αξιοποίηση της καινοτομίας και των ικανοτήτων· προώθηση ευέλικτων και αποτελεσματικών μηχανισμών ανθρωπιστικής δράσης και χρηματοδότησης, με επέκταση της στήριξης που βασίζεται στη χρηματική βοήθεια και σε ψηφιακά εργαλεία, καθώς και αύξηση της στήριξης προς τους τοπικούς παράγοντες που αναλαμβάνουν δράση· αντιμετώπιση των βαθύτερων αιτίων των κρίσεων συνδέοντας αποτελεσματικότερα τις ανθρωπιστικές, αναπτυξιακές και ειρηνιστικές προσπάθειες, ιδίως σε τομείς προτεραιότητας όπως η εκπαίδευση, η υγεία, η επισιτιστική ασφάλεια, η ετοιμότητα έναντι καταστροφών και η ανθεκτικότητα στην κλιματική αλλαγή· σημαντική αύξηση της βάσης των πόρων για την ανθρωπιστική δράση, ενισχύοντας τη συμμετοχή και τις συμμαχίες της ΕΕ με παραδοσιακούς και αναδυόμενους χορηγούς· ενίσχυση της δέσμευσης και του ηγετικού ρόλου της ΕΕ για τη μεγιστοποίηση του αντικτύπου της ανθρωπιστικής δράσης της ΕΕ· αύξηση της προαγωγής και του σεβασμού του διεθνούς ανθρωπιστικού δικαίου και τοποθέτησή του στο επίκεντρο της εξωτερικής δράσης της ΕΕ. Κύριες δράσεις Η ανακοίνωση προτείνει κάποιες βασικές δράσεις για τη διαχείριση και επίτευξη των στόχων που καθορίστηκαν. Σε αυτά περιλαμβάνονται: ανάπτυξη ικανότητας ευρωπαϊκής ανθρωπιστικής δράσης που θα συμπληρώνει τον μηχανισμό πολιτικής προστασίας της ΕΕ και θα βασίζεται στην επιχειρησιακή ετοιμότητα του Κέντρου Συντονισμού Αντιμετώπισης Εκτάκτων Αναγκών της ΕΕ· διενέργεια συστηματικών κοινών αναλύσεων σχετικά με κρίσεις καθώς και, κατά περίπτωση, από κοινού προγραμματισμός και σχεδιασμός των πολιτικών της ΕΕ· προώθηση αποτελεσματικού ανθρωπιστικού συντονισμού του πολιτικού και στρατιωτικού τομέα για την προστασία του ανθρωπιστικού χώρου· αύξηση πολυετών, ευέλικτων και εναρμονισμένων χρηματοδοτικών ρυθμίσεων· ενίσχυση των δεσμεύσεων ανθρωπιστικής χρηματοδότησης των κρατών μελών της ΕΕ και ενθάρρυνση καλύτερου καταμερισμού ευθυνών μεταξύ παραδοσιακών και αναδυόμενων χορηγών για την ανταπόκριση στις ολοένα αυξανόμενες ανθρωπιστικές ανάγκες· αύξηση του μεριδίου των κονδυλίων για το κλίμα που προορίζονται για την ενίσχυση της ανθεκτικότητας στις πλέον επιρρεπείς σε καταστροφές περιοχές· θέσπιση μηχανισμού παρακολούθησης και συντονισμού σε επίπεδο ΕΕ για το διεθνές ανθρωπιστικό δίκαιο· ενίσχυση της συμμόρφωσης με το διεθνές ανθρωπιστικό δίκαιο ως προϋπόθεση για την παροχή βοήθειας της ΕΕ· διασφάλιση ότι το διεθνές ανθρωπιστικό δίκαιο αντικατοπτρίζεται πλήρως στην πολιτική κυρώσεων της ΕΕ, μεταξύ άλλων μέσω της συνεπούς ενσωμάτωσης των ανθρωπιστικών εξαιρέσεων στα καθεστώτα κυρώσεων της ΕΕ· διοργάνωση ενός ευρωπαϊκού ανθρωπιστικού φόρουμ για την προαγωγή του διαλόγου σχετικά με την ανθρωπιστική πολιτική· προώθηση της προσέγγισης "Team Europe" μεταξύ των θεσμικών οργάνων της ΕΕ και των κρατών μελών. Συμπεράσματα του Συμβουλίου Στα συμπεράσματά του σχετικά με την ανακοίνωση, το Συμβούλιο απαρίθμησε κάποια βασικά σημεία, μεταξύ άλλων: τη σοβαρή ανησυχία για τις πρωτοφανείς διαστάσεις των ανθρωπιστικών αναγκών, τη συρρίκνωση του ανθρωπιστικού χώρου και το αυξανόμενο χρηματοδοτικό κενό· τη σημασία της διαρκούς τοποθέτησης του σεβασμού και της συμμόρφωσης με το διεθνές ανθρωπιστικό δίκαιο στο επίκεντρο της εξωτερικής δράσης της ΕΕ, καθώς και της διασφάλισης της προστασίας των αμάχων και των μη στρατιωτικών υποδομών, της υποστήριξης και της προώθησης ανθρωπιστικής δράσης βάσει αρχών και διαφύλαξης του ανθρωπιστικού χώρου· την επείγουσα ανάγκη να ενταθούν οι παγκόσμιες προσπάθειες, προκειμένου να αυξηθεί σημαντικά η δεξαμενή πόρων για την ανθρωπιστική δράση, καθώς και τη σημασία της αποτελεσματικότερης παροχής ανθρωπιστικής βοήθειας με τους διαθέσιμους πόρους· τον ουσιαστικό συντονιστικό ρόλο των Ηνωμένων Εθνών για την αντιμετώπιση των ανθρωπιστικών κρίσεων και την ανάγκη στήριξης των τοπικών και εθνικών φορέων, καθώς αναγνωρίζει τις γνώσεις και την εμπειρία τους ως ανταποκριτών πρώτης γραμμής που επεμβαίνουν σε όλα τα χρονικά στάδια των καταστάσεων έκτακτης ανάγκης· τη στήριξή του για το σχέδιο της Επιτροπής όσον αφορά τη διοργάνωση ενός ευρωπαϊκού ανθρωπιστικού φόρουμ.